BDMSส่องแนวโน้มการเติบโตธุรกิจน่าสนใจตามแผนการขยายโรงพยาบาลเป็น 50 แห่ง
BDMS แนวโน้มการเติบโตถือว่าน่าสนใจ ด้วยแผนการขยายโรงพยาบาลเป็น 50 แห่ง จากปัจจุบันที่ 43 แห่ง ภายใน 2-3 ปีข้างหน้า คงคำแนะนำซื้อด้วยราคาพื้นฐาน 23.40 บาท

20 พ.ค. 2558

บล.ดีบีเอสฯ ระบุในบทวิเคราะห์วันนี้ (20 พ.ค.) ว่า บริษัท กรุงเทพดุสิตเวชการ จำกัด(มหาชน) หรือ BDMS กำไรไตรมาส1/58 เติบโต 10% เทียบช่วงเดียวกันของปีก่อนและ 21% เทียบไตรมาสก่อนหน้าเป็น 2.3 พันล้านบาท ถือว่าออกมาดีสอดคล้องกับที่เราและตลาดฯคาด
สาเหตุที่กำไร ไตรมาส1/58 ออกมาดีคือ รายได้จากการการดำเนินงานเพิ่มเป็นตัวเลขสองหลัก (+10% เป็น 14.8 พันล้านบาท โดยปริมาณคนไข้เพิ่ม 6% และอีก 4% เป็นการเพิ่มขึ้นของค่าบริการทางการแพทย์) รายได้ต่างประเทศที่เติบโตดีมาจากกลุ่มคนไข้จาก UAE, โอมาน และจีน ซึ่งขยายตัวถึง 16%เทียบช่วงเดียวกันของปีก่อน เทียบกับคนไข้ไทยที่เติบโต 6%เทียบช่วงเดียวกันของปีก่อน  อัตรากำไร EBITDA ที่แข็งแกร่ง 26.1% และสัดส่วนค่าใช้จ่ายขาย-บริหารเทียบกับรายได้อยู่ในเกณฑ์ทรงตัว
แนวโน้มการเติบโตถือว่าน่าสนใจ ด้วยแผนการขยายโรงพยาบาลเป็น 50 แห่ง จากปัจจุบันที่ 43 แห่ง ภายใน 2-3 ปีข้างหน้า สำหรับแนวโน้มการดำเนินงานในเดือนเม.ย.ยังฟื้นตัวดีต่อ โดยรายได้เดือนนี้เติบโต 12%เทียบช่วงเดียวกันของปีก่อน (มาจากโรงพยาบาลเดิม 7% และอีก 4% มาจากโรงพยาบาลใหม่ที่เข้ามาในช่วง 1-2 ปีก่อน) และเพิ่มขึ้น 9% จากเฉลี่ยในไตรมาส 1/58 คงคำแนะนำ ซื้อ ด้วยราคาพื้นฐาน 23.40 บาท ซึ่งประเมินด้วยวิธีส่วนคิดลดกระแสเงินสดสุทธิ (DCF)